ვიდუკინდ კორვეიელი
ვიდუკინდ კორვეიელი (დ. დაახლ. 925 — გ. 980) — გერმანელი ისტორიკოსი. მიიღო კლასიკური განათლება, იყო ვესტფალიაში ბენედიქტური კორვეის მონასტრის ბერი. ვიდუკინდ კორვეიელი არის ავტორი ქრონიკისა „საქსების გმირობანი“ (ლათ. Res gestae saxonicae), რომელიც დაწერილია 3 წიგნად. ამ წიგნებში მას სურდა საქსებისა და მათი მეფეების გმირობებზე დიდების შესხმა. იგი ძველ საგებზე, სიმღერებზე, თქმულებებზე, ანტიკურ და შუასაუკუნოვან წყაროებზე, ასევე საკუთარ ცოდნაზე დაყრდნობით მოგვითხრობს საქსებისა და საქსონიური დინასტიის მეფეების, ჰაინრიხ I ფრინველმჭერისა და ოტო I დიდის, ისტორიას. მოვლენები „საქსების გმირობანში“ მიყვანილია 967 წლამდე, მოცემულია ცნობები საქსო-სლავური ურთიერთობების ისტორიის შესახებ. ეს წიგნი ვიდუკინდმა შექმნა ოტო I-ის ქალიშვილის, კვედლინბურგის აბატისა მატილდას თხოვნით.